CELEX: 
Language: bg
Date: 2022-04-07 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълнение на Регламент (ЕО) № 561/2006 на Европейския парламент и на Съвета по отношение на установяването на стандарти, предоставящи подробности относно нивото на обслужване и сигурност на безопасните и сигурни зони за паркиране и относно процедурите за тяхното сертифициране

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Безопасните и сигурни зони за паркиране са от съществено значение за подобряване на условията на труд на водачите, осигурявайки им възможност за сигурна, безопасна и качествена почивка, като същевременно имат достъп до минимално ниво на обслужване. Осигуряването на безопасни и сигурни зони за паркиране е от решаващо значение за постигането на целите на Регламент (ЕО) № 561/2006 на Европейския парламент и на Съвета от 15 март 2006 г. за хармонизиране на някои разпоредби от социалното законодателство, свързани с автомобилния транспорт, за изменение на Регламенти (ЕИО) № 3821/85 и (ЕО) № 2135/98 на Съвета и за отмяна на Регламент (ЕИО) № 3820/85 на Съвета
                  1
               , чиято цел е да подобри условията на труд и пътната безопасност.
            
            
               Водачите в автомобилния транспорт могат да станат жертви на престъпления във връзка с товарите, особено когато превозват стоки с висока стойност. Освен това незаконното качване на имигранти в тежкотоварни превозни средства по определени маршрути обикновено се случва в зоните за почивка, докато водачите почиват. Следователно безопасните и сигурни зони за паркиране са необходими за защита на водачите от тези заплахи, но също така и за предприятията, за да защитят своите товари от престъпления във връзка с тях. 
            
            
               Безопасните и сигурни зони за паркиране са от решаващо значение и за осигуряването на добри условия за почивка на водачите в автомобилния транспорт. Гарантирането на сигурността на водачите, докато почиват, е от съществено значение, за да се осигури тяхната спокойна почивка без натрупване на умора. Това би следвало да допринесе и за пътната безопасност и да предотврати произшествия вследствие на умора.
            
            
               Проучването на Комисията от 2019 г. относно безопасните и сигурни места за паркиране на камиони
                  2
                показва, че престъпленията във връзка с товари през референтния период, обхванат в проучването, са по-чести от всякога и че около 75 % от тези инциденти се случват, когато тежкотоварните превозни средства са паркирани на неохраняеми места за паркиране. 
            
            
               В това проучване също така се признава, че понастоящем има значителен недостиг на безопасни и сигурни зони за паркиране в Съюза, където са налични едва 7 000 места за паркиране, докато според оценките общото търсене на нощно паркиране за тежкотоварни превозни средства възлиза на 400 000 места на нощ.
            
            
               Тъй като безопасните и сигурни зони за паркиране остават твърде малко, а сигурността и услугите, предоставяни от съществуващите съоръжения, често са недостатъчни и некоординирани, е необходимо да се установят стандарти за безопасни и сигурни зони за паркиране и процедури за сертифициране на тези зони. 
            
            
               Предвид всичко, посочено по-горе, съзаконодателите решиха да оправомощят Комисията да приеме делегиран акт относно разработването на стандарти и процедури за сертифициране на безопасни и сигурни зони за паркиране. За тази цел чрез Регламент (ЕС) 2020/1054 на Европейския парламент и на Съвета
                  3
                в Регламент (ЕО) № 561/2006 беше добавен нов член 8а, съгласно който безопасните и сигурни зони за паркиране в Съюза трябва да отговарят на редица изисквания, за да се считат за безопасни и сигурни, по отношение по-точно на установяването и предотвратяването на проникване, осветлението и видимостта, точките за контакт и процедурите при извънредни случаи, съобразените с особеностите на половете хигиенни условия, възможностите за закупуване на храни и напитки, връзките, позволяващи комуникация, и електрозахранването. Поради това Комисията следва да приеме делегиран акт за установяване на стандарти, предоставящи допълнителни подробности относно нивото на обслужване и сигурност по отношение на тези зони и относно процедурите за тяхното сертифициране.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията обсъди проекта за делегиран регламент с експертната група на Комисията по безопасните и сигурни зони за паркиране на камиони по време на няколко срещи, проведени през 2020 г. и 2021 г. Тази група включва експерти, определени от държавите членки, и експерти от отрасъла, които бяха внимателно подбрани заради подходящия им експертен опит по тази тема след покана за представяне на кандидатури, публикувана на 20 декември 2018 г.
                  4
               . 
            
            
               Стандартите и процедурите за сертифициране, подробно описани в настоящия акт, също така се основават на работата по гореспоменатото проучване на Комисията от 2019 г. за определяне на изискванията относно сигурността и нивото на обслужване на безопасните и сигурни зони за паркиране. В рамките на това проучване бяха проведени консултации с ключови заинтересовани страни от сектора на автомобилния транспорт и логистиката. 
            
            
               Комисията проведе консултациите в съответствие с принципите, залегнали в Междуинституционалното споразумение за по-добро законотворчество от 13 април 2016 г.
                  5
               . Експертите от Европейския парламент бяха поканени на всички заседания на тази експертна група. Освен това проектът за делегиран регламент беше обект на механизма за предоставяне на обратна връзка
                  6
               .  
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Структурата на новия делегиран регламент е съобразена с изискванията, изложени в правното основание за настоящия акт, а именно член 8а, параграф 2 от Регламент (ЕО) № 561/2006. Той е структуриран около две основни приложения, като в първото приложение е описано подробно минималното ниво на обслужване и четирите различни нива на сигурност, на които трябва да отговарят безопасните и сигурни зони за паркиране, за да бъдат сертифицирани като такива, а във второто са дадени правилата относно процедурите за сертифициране на тези зони за паркиране. Делегираният регламент включва също така клауза за преразглеждане, според която не по-късно от четири години след приемането на акта Комисията трябва да извърши оценка дали установените стандарти и процедури за сертифициране следва да бъдат изменени с оглед на съществуващото технологично развитие — включително по отношение на необходимостта от осигуряване на по-добър достъп до алтернативни горива — и с цел непрекъснато подобряване на условията на труд на водачите.
            
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 7.4.2022 година
            
            
               за допълнение на Регламент (ЕО) № 561/2006 на Европейския парламент и на Съвета по отношение на установяването на стандарти, предоставящи подробности относно нивото на обслужване и сигурност на безопасните и сигурни зони за паркиране и относно процедурите за тяхното сертифициране
            
         
         
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕО) № 561/2006 на Европейския парламент и на Съвета от 15 март 2006 г. за хармонизиране на някои разпоредби от социалното законодателство, свързани с автомобилния транспорт, за изменение на Регламенти (ЕИО) № 3821/85 и (ЕО) № 2135/98 на Съвета и за отмяна на Регламент (ЕИО) № 3820/85 на Съвета
                  7
               , и по-специално член 8а, параграф 2 от него,
            
            
               като има предвид, че:
            
            
               (1)Съгласно член 8 от Регламент (ЕО) №  561/2006 водачите в автомобилния транспорт ползват дневни и седмични почивки. Някои от тези почивки често се прекарват на пътя, особено в случаите, когато водачите извършват международни транспортни операции на дълги разстояния. Ето защо е от изключително значение водачите да имат достъп до зони за паркиране, където могат да почиват безопасно, с подходящи съоръжения, за да имат достъп до услугите, от които се нуждаят. 
            
            
               (2)В член 8а, параграф 1 от Регламент (ЕО) №  561/2006 е даден списък с изисквания, на които трябва да отговарят зоните за паркиране, достъпни за водачите, извършващи автомобилен превоз на товари и пътници, за да бъдат сертифицирани като безопасни и сигурни зони за паркиране по отношение на нивата на обслужване и сигурност на въпросните зони за паркиране. 
            
            
               (3)В проучване на Комисията от 2019 г. относно безопасните и сигурни места за паркиране в Съюза
                  8
                се признава, че има значителен недостиг на такива съоръжения. В него също така са представени някои предложения, включително по отношение на стандартите за безопасни и сигурни зони за паркиране и процедурите за сертифициране. 
            
            
               (4)Предвид настоящия недостиг на безопасни и сигурни зони за паркиране в Съюза, осигуряването на такива съоръжения следва да се насърчава на равнището на Съюза, за да се гарантира, че водачите в автомобилния транспорт имат достъп до тях, където и да спрат по пътищата на Съюза. 
            
            
               (5)За да се стимулира осигуряването на безопасни и сигурни зони за паркиране, е необходимо да се разработи обща рамка на равнището на Съюза, за да се гарантира, че секторът има достъп до ясна и хармонизирана информация за безопасните и сигурни зони за паркиране в целия Съюз. 
            
            
               (6)За да се подобрят условията на труд на водачите в автомобилния транспорт в съответствие с Регламент (ЕО) № 561/2006, следва да има минимално общо ниво на обслужването във всички безопасни и сигурни зони за паркиране, независимо от тяхното ниво на сигурност. 
            
            
               (7)С оглед на нарастващия брой случаи на престъпления във връзка с товарите, засягащи водачите в автомобилния транспорт на пътя, сигурността на водачите в автомобилния транспорт следва да се повиши, за да се гарантира тяхната спокойна почивка без натрупване на умора. Осигуряването на добри условия за почивка на водачите в безопасни и сигурни зони за паркиране е от решаващо значение за гарантиране на пътната безопасност и намаляване на риска от произшествия вследствие на умора.
            
            
               (8)Безопасните и сигурни зони за паркиране са изключително важни за водачите и за транспортните предприятия, за да защитят своите товари от престъпления във връзка с тях. Предвид разнообразието от предприятия и превозвани стоки, транспортните оператори и водачите може да се нуждаят от зони за паркиране с различни нива на сигурност в зависимост от стоките, които превозват. Ето защо стандартите на Съюза следва да се отнасят за различните видове предприятия, а зоните за паркиране следва да осигуряват различни минимални нива на сигурност. 
            
            
               (9)Сигурността на зоните за паркиране следва да се постига, като се гарантира наличието на подходящо оборудване и процедури за сигурност около периметъра на зоната за паркиране, в самата зона за паркиране и на нейните входове и изходи. Следва да бъдат въведени и процедури на персонала, за да се гарантира, че са взети мерки за предотвратяване на риска, както и за да се смекчат последиците от инциденти, когато такива възникнат. 
            
            
               (10)За да се осигури прозрачност и сигурност за ползвателите на безопасни и сигурни зони за паркиране, зоните за паркиране следва да бъдат сертифицирани от независим сертифициращ орган в съответствие с процедури, определени на равнището на Съюза. Процедурите за сертифициране във връзка с одитите, повторните одити и внезапните одити на безопасните и сигурни зони за паркиране следва да бъдат ясно определени, за да се гарантира, че операторите на зоните за паркиране са наясно как да кандидатстват за сертифициране или ресертифициране. Следва също така да се гарантира прилагането на подходящи процедури, когато бъде установено, че дадена безопасна и сигурна зона за паркиране вече не отговаря на нивото на обслужване или сигурност, за което е била сертифицирана. 
            
            
               (11)Ползвателите на безопасните и сигурни зони за паркиране следва да разполагат с механизми за подаване на жалби, за да сигнализират за неизпълнение на задълженията. 
            
            
               (12)Сертифициращите органи следва да могат да издават одитни сертификати на операторите и също така да съобщават тази информация на Комисията, така че списъкът на безопасните и сигурни зони за паркиране на съответния официален уебсайт да може постоянно да е актуален. 
            
            
               (13)За да се вземе предвид бързото развитие на цифровите технологии и да се подобряват непрекъснато условията на труд на водачите, Комисията следва да извърши оценка дали е уместно да бъдат преразгледани хармонизираните стандарти и процедурите за сертифициране не по-късно от четири години след приемането на настоящия акт, 
            
            
               ПРИЕ НАСТОЯЩИЯ РЕГЛАМЕНТ:
            
            
            
               Член 1
            
         
         
            
               Нива на сигурност и обслужване
            
            
               За да бъде сертифицирана като безопасна и сигурна зона за паркиране, както е посочено в член 8а, параграф 1 от Регламент (ЕО) № 561/2006, зоната за паркиране трябва да отговаря на следните стандарти: 
            
            
               а)всички стандарти относно минималното ниво на обслужване, определени в раздел А от приложение I към настоящия регламент; 
            
            
               б)всички стандарти за едно от нивата на сигурност, определени в раздел Б от приложение I към настоящия регламент. 
            
            
            
               Член 2
            
            
               Процедури за сертифициране
            
            
               Сертифицирането на зоните за паркиране като безопасни и сигурни зони за паркиране, както e посочено в член 8а, параграф 1 от Регламент (ЕО) № 561/2006, трябва да отговаря на стандартите и процедурите, определени в приложение II към настоящия регламент. 
            
            
               Член 3
            
            
               Клауза за преразглеждане 
            
            
               Не по-късно от 7 април 2026 г. Комисията извършва оценка дали стандартите и процедурите за сертифициране, предвидени в приложения I и II, трябва да бъдат изменени с оглед на съществуващото технологично развитие и с цел непрекъснато подобряване на условията на труд на водачите.
            
            
            
               Член 4
            
            
               Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 7.4.2022 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        OВ L 102 11.4.2006 г., стр. 1.
               
               
                  
                     (2)
                  
                        Европейска комисия (2019 г.), Study on safe and secure parking places for trucks (Проучване относно безопасните и сигурни места за паркиране на камиони). На разположение на адрес: 
                  
                     https://sstpa.eu-study.eu/download/19/final-report/1188/final-report-sstpa-28022019-isbn.pdf
                  
                    
               
               
                  
                     (3)
                  
                        Регламент (ЕС) 2020/1054 на Европейския парламент и на Съвета от 15 юли 2020 г. за изменение на Регламент (ЕО) № 561/2006 по отношение на минималните изисквания за максималното дневно и седмично време на управление, минималните прекъсвания и дневните и седмичните почивки, и на Регламент (ЕС) № 165/2014 по отношение на установяването на местоположението чрез тахографи (ОВ L 249, 31.7.2020 г., стр. 1).
               
               
                  
                     (4)
                  
                        Покана за представяне на кандидатури за избор на членове на групата от експерти по безопасните и сигурни зони за паркиране на камиони.
               
               
                  
                     (5)
                  
                        
                  OВ L 123, 12.5.2016 г., стр. 1
                  .
               
               
                  
                     (6)
                  
                        Вж. в 
                  https://ec.europa.eu/info/law/better-regulation/have-your-say_bg
                   
               
               
                  
                     (7)
                  
                        OВ L 102, 11.4.2006 г., стр. 1.
               
               
                  
                     (8)
                  
                  
                     https://sstpa.eu-study.eu/download/19/final-report/1188/final-report-sstpa-28022019-isbn.pdf
                  
                   
                        Европейска комисия, Study on safe and secure parking places for trucks (Проучване относно безопасните и сигурни места за паркиране на камиони) (2019 г.). На разположение на адрес:  
               
            
      
    ---documentbreak--- 
      
         
         
            
               ПРИЛОЖЕНИЕ I
            
            
               Стандарти на Съюза, предоставящи подробности относно нивото на обслужване и сигурност на безопасните и сигурни зони за паркиране
            
            
            
               1.Минимално ниво на обслужване
            
            
            
               Безопасните и сигурни зони за паркиране, сертифицирани по стандартите на Съюза, отговарят на минималното ниво на обслужване, описано в таблица 1. 
            
            
               Таблица 1
            
            
                     
                        Съобразени с особеностите на половете хигиенни условия
                     
                  
                  
                     
                        — Има работещи отделни тоалетни и душове за мъже и жени. На душовете има топла вода. 
                     
                     
                        — Има работещи умивалници с топла вода. Безплатно се осигурява сапун за ръце. 
                     
                     
                        — На обекта има кошчета за отпадъци, които се изпразват редовно. 
                     
                     
                        — Тоалетните, душовете и мивките се почистват и проверяват ежедневно на редовни интервали. Графикът за почистване е поставен на видно място.
                     
                  
               
                     
                        Възможности за закупуване и консумация на храни и напитки
                     
                  
                  
                     
                        — Има възможност за закупуване на закуски и напитки по 24 часа на ден, 7 дни в седмицата. 
                     
                     
                        — Има зона за хранене за водачите.
                     
                  
               
                     
                        Връзки, позволяващи комуникация
                     
                     
                  
                  
                     
                        — Има безплатна интернет връзка. 
                     
                     
                  
               
                     
                        Електрозахранване
                     
                  
                  
                     
                        — Има електрически контакти за лична употреба. 
                     
                     
                        — До 31 декември 2026 г. на място са налице електрически съоръжения за хладилни пътни превозни средства. 
                     
                  
               
                     
                        Точка за контакт и процедури при извънредни случаи
                     
                  
                  
                     
                        — Осигурени са ясни табели, за да се гарантира безопасно движение в рамките на паркинга. 
                     
                     
                        — Информацията за контакт при извънредни случаи е изложена на паркинга поне на националния официален език и на английски език. Тя е придружена от лесно разбираеми пиктограми.
                     
                  
               
            
               2.Нива на сигурност
            
            
            
               1. Безопасните и сигурни зони за паркиране, сертифицирани по стандартите на Съюза, отговарят на критериите, определени за някое от нивата на сигурност, описани в таблици 2—5. 
            
            
               2. Безопасните и сигурни зони за паркиране гарантират, че оборудването и процедурите, изброени за всяко ниво на сигурност, са напълно функциониращи.  
            
            
               3. Стандартите, определени в настоящия регламент, не засягат националното законодателство, свързано със задачите, които трябва да се изпълняват от лицензирания и обучения вътрешен или външен персонал по сигурността. Всички служители по сигурността трябва също така да са преминали подходящо обучение, когато националното законодателство го изисква.
            
            
               4. Сроковете за съхраняване на данни, събрани чрез видеонаблюдение (CCTV), не засягат националното право, нито законодателството на Съюза в тази област. Те се прилагат за всички задължителни и доброволни изисквания съгласно тези стандарти.
            
            
               5. Стойностите на осветеност (Lux), посочени за различните нива на сигурност, са средни стойности.
            
            
               6. Без да се засяга националното право, с което се установяват допълнителни изисквания по отношение на обучението, операторите на безопасните и сигурни зони за паркиране гарантират, че техните служители, които работят в безопасните и сигурни зони за паркиране на място и дистанционно, както и управителят на паркинга, преминават обучение в областта на стандартите на Съюза за безопасни и сигурни зони за паркиране. Новите служители преминават това обучение в рамките на шест месеца след започване на работа. Обучението обхваща следните теми:  
            
            
               -обучение и надзор на персонала;
            
            
               -управление на инциденти;
            
         
         
            
               -надзор и наблюдение;
            
            
               -технологии.
            
            
               6. В безопасните и сигурни зони за паркиране се поставя на видно място в обекта информация за ползвателите как да подадат жалба до съответния сертифициращ орган. 
            
            
            
               1.Бронзово ниво
            
            
            
               Таблица 2
            
            
                     
                        БРОНЗОВО НИВО
                     
                  
               
                     
                        Периметър
                     
                  
                  
                     
                        — Периметърът на безопасната и сигурна зона за паркиране е обезопасен чрез визуално възпиращо средство. Визуалното възпиращо средство е разположено на земята, за да обозначава периметъра на безопасната и сигурна зона за паркиране и че в зоната за паркиране се допускат само товарни превозни средства и оторизирани превозни средства. 
                     
                     
                        — Осветеността на периметъра на безопасната и сигурна зона за паркиране е 15 Lux. 
                     
                     
                        — Всяка растителност около периметъра на безопасната и сигурна зона за паркиране е подрязана, за да се осигури добра видимост. 
                     
                  
               
                     
                        Зона за паркиране
                     
                  
                  
                     
                        — С подходяща табела се указва, че в зоната за паркиране се допускат само товарни превозни средства и оторизирани превозни средства. 
                     
                     
                        — Физически проверки  или проверки чрез дистанционно наблюдение се извършват поне веднъж на всеки 24 часа. 
                     
                     
                        — Всяка растителност в зоната за паркиране е подрязана, за да се осигури добра видимост. 
                     
                     
                        — Осветеността на всички съществуващи платна за превозни средства и пешеходци в зоната за паркиране е 15 Lux. 
                     
                  
               
                     
                        Вход/изход
                     
                  
                  
                     
                        — Осветеността на входовете и изходите на безопасната и сигурна зона за паркиране е 25 Lux.
                     
                     
                        — На всички входове и изходи на безопасната и сигурна зона за паркиране е инсталирано работещо видеонаблюдение, осигуряващо добро качество на изображението. 
                     
                     
                        — Системата за видеонаблюдение е с минимално цифрово непрекъснато записване (5 кадъра в секунда) или се основава на датчици за движение с предварително и последващо записване и IR камери за дневно/нощно виждане с висока разделителна способност 720 пиксела. 
                     
                     
                        — Операторът на безопасната и сигурна зона за паркиране извършва рутинна проверка на системата за видеонаблюдение веднъж седмично, за която трябва да се съхранява запис в продължение на една седмица. Операторът на безопасната и сигурна зона за паркиране извършва проверка на функционирането на системата за видеонаблюдение поне веднъж на всеки 48 часа. 
                     
                     
                        — Данните от системата за видеонаблюдение се съхраняват за срок от 30 дни, освен ако приложимото национално законодателство или законодателство на Съюза не изисква по-кратък период на съхранение. В този случай се прилага най-дългият срок за съхранение, разрешен от закона. 
                     
                     
                        — Безопасната и сигурна зона за паркиране разполага с гаранционно обслужване на системата за видеонаблюдение, сключила е споразумение за ниво на обслужване или е доказала собствени възможности за техническа поддръжка. Със системите за видеонаблюдение в безопасната и сигурна зона за паркиране винаги работят квалифицирани техници. 
                     
                  
               
                     
                        Процедури на персонала
                     
                  
                  
                     
                        — Въз основа на годишна оценка на риска и без да се засяга националното законодателство, установяващо допълнителни изисквания, е налице план в областта на сигурността, който включва всички аспекти от предотвратяването и смекчаването на риска до реагирането в сътрудничество с правоприлагащите органи. 
                     
                     
                        — В безопасната и сигурна зона за паркиране се назначава лице, което да отговаря за процедурите на персонала в случай на инциденти. Персоналът на безопасната и сигурна зона за паркиране трябва да има достъп до пълен списък на местните правоприлагащи органи във всеки един момент. 
                     
                     
                        — Въведена е процедура за случаите, когато в безопасната и сигурна зона за паркиране са паркирани неоторизирани превозни средства. Тази процедура е поставена на видно място в безопасната и сигурна зона за паркиране.  
                     
                     
                        — Докладването на инциденти и престъпления до персонала и полицията е улеснено благодарение на поставянето на ясна процедура на видно място в безопасната и сигурна зона за паркиране. 
                     
                  
               
            
               2.Сребърно ниво
            
            
            
               Таблица 3:
            
            
                     
                        СРЕБЪРНО НИВО
                     
                  
               
                     
                        Периметър
                     
                  
                  
                     
                        — Периметърът на безопасната и сигурна зона за паркиране е обезопасен най-малкото чрез физическо възпиращо средство, което възпрепятства преминаването и позволява влизане и излизане от безопасните и сигурни зони за паркиране само през определените за това входове и изходи. Периметърът на безопасната и сигурна зона за паркиране е обезопасен чрез непрекъснато видеонаблюдение и видеозаписи, както и чрез визуално възпиращо средство. 
                     
                     
                        — Системата за видеонаблюдение е с минимално цифрово непрекъснато записване от 5 кадъра в секунда или се основава на датчици за движение с предварително и последващо записване и IR камери за дневно/нощно виждане с висока разделителна способност 720 пиксела. 
                     
                     
                        — Операторът на безопасната и сигурна зона за паркиране извършва рутинна проверка на системата за видеонаблюдение на всеки 72 часа, за която трябва да се съхранява запис в продължение на една седмица. 
                     
                     
                        — Операторът на безопасната и сигурна зона за паркиране извършва проверка на функционирането на системата за видеонаблюдение поне веднъж на всеки 48 часа. 
                     
                     
                        — Данните от системата за видеонаблюдение се съхраняват за срок от 30 дни, освен ако приложимото национално законодателство или законодателство на Съюза не изисква по-кратък период на съхранение. В този случай се прилага най-дългият срок за съхранение, разрешен от закона. 
                     
                     
                        — Безопасната и сигурна зона за паркиране разполага с гаранционно обслужване на системата за видеонаблюдение, сключила е споразумение за ниво на обслужване или е доказала собствени възможности за техническа поддръжка. Със системите за видеонаблюдение в безопасната и сигурна зона за паркиране винаги работят квалифицирани техници.
                     
                     
                        — Осветеността на периметъра на безопасната и сигурна зона за паркиране е 20 Lux. 
                     
                     
                        — Всяка растителност около периметъра на безопасната и сигурна зона за паркиране е подрязана, за да се осигури добра видимост. 
                     
                  
               
                     
                        Зона за паркиране
                     
                  
                  
                     
                        — С подходяща табела се указва, че в зоната за паркиране се допускат само товарни превозни средства и оторизирани превозни средства. 
                     
                     
                        — Физически проверки или проверки чрез  дистанционно наблюдение се извършват поне два пъти на всеки 24 часа и поне веднъж през деня и веднъж през нощта.  
                     
                     
                        — Осветеността на всички съществуващи платна за превозни средства и пешеходци в зоната за паркиране е 15 Lux. 
                     
                     
                        — Всяка растителност в зоната за паркиране е подрязана, за да се осигури добра видимост. 
                     
                  
               
                     
                        Вход/изход
                     
                  
                  
                     
                        — Осветеността на входовете и изходите на безопасната и сигурна зона за паркиране е 25 Lux, като входовете и изходите са обезопасени с бариери. Тези бариери са оборудвани с гласова интерком система и система за издаване на билети. 
                     
                     
                        — На всички входове и изходи на безопасната и сигурна зона за паркиране е инсталирано работещо видеонаблюдение, осигуряващо добро качество на изображението. Изискванията за системата за видеонаблюдение по раздела за периметъра за настоящото ниво на сигурност са приложими и за целите на видеонаблюдението на входовете и изходите.  
                     
                  
               
                     
                        Процедури на персонала
                     
                  
                  
                     
                        — Въз основа на годишна оценка на риска и без да се засяга националното законодателство, установяващо допълнителни изисквания, е налице план в областта на сигурността с цел разглеждане на конкретните рискове, пред които е изправена безопасната и сигурна зона за паркиране поради такива фактори като нейното местоположение, видове ползватели, условия за безопасност на движението, нива на престъпност и общи съображения за сигурност. 
                     
                     
                        — В безопасната и сигурна зона за паркиране се назначава лице, което да отговаря за процедурите на персонала в случай на инциденти. Персоналът на безопасната и сигурна зона за паркиране трябва да има достъп до пълен списък на местните правоприлагащи органи във всеки един момент. 
                     
                     
                        — Въведена е процедура за случаите, когато в безопасната и сигурна зона за паркиране са паркирани неоторизирани превозни средства. Тази процедура е поставена на видно място в безопасната и сигурна зона за паркиране.  
                     
                     
                        — Докладването на инциденти и престъпления до персонала и полицията е улеснено благодарение на поставянето на ясна процедура на видно място в безопасната и сигурна зона за паркиране. 
                     
                     
                        — На ползвателите се осигурява съдействие 24 часа на ден, 7 дни в седмицата. 
                     
                  
               
            
               3.Златно ниво
            
            
            
               Таблица 4:
            
            
            
                     
                        ЗЛАТНО НИВО
                     
                  
               
                     
                        Периметър
                     
                  
                  
                     
                        — Периметърът на безопасната и сигурна зона за паркиране е обезопасен с физическа преграда с височина най-малко 1,8 метра. Между преградата и зоната за паркиране има празно пространство от 1 метър. 
                     
                     
                        — Въведени са мерки за предотвратяване на непреднамерено увреждане на преградите. 
                     
                     
                        — Осветеността на периметъра на безопасната и сигурна зона за паркиране е 25 Lux. 
                     
                     
                        — Целият периметър на безопасната и сигурна зона за паркиране се следи посредством непрекъснато видеонаблюдение, като не се оставят никакви места без наблюдение. 
                     
                     
                        — Системата за видеонаблюдение е с минимално непрекъснато записване от 5 кадъра в секунда или се основава на датчици за движение с предварително и последващо записване и IR камери за дневно/нощно виждане с висока разделителна способност 720 пиксела. 
                     
                     
                        — Операторът на безопасната и сигурна зона за паркиране извършва рутинна проверка на системата за видеонаблюдение на всеки 48 часа, за която трябва да се съхранява запис в продължение на една седмица. 
                     
                     
                        — Операторът на безопасната и сигурна зона за паркиране извършва проверка на функционирането на системата за видеонаблюдение поне веднъж на всеки 24 часа. 
                     
                     
                        — Данните от системата за видеонаблюдение се съхраняват за срок от 30 дни, освен ако приложимото национално законодателство или законодателство на Съюза не изисква по-кратък период на съхранение. В този случай се прилага най-дългият възможен срок за съхранение, разрешен от закона.  
                     
                     
                        — Безопасната и сигурна зона за паркиране разполага с гаранционно обслужване на системата за видеонаблюдение, сключила е споразумение за ниво на обслужване, в което е предвидено поне едно сервизно посещение от квалифицирана специализирана организация годишно, или е доказала собствени възможности за техническа поддръжка. Със системите за видеонаблюдение в безопасната и сигурна зона за паркиране винаги работят квалифицирани техници.
                     
                     
                        — Данните от видеонаблюдението и случаите на достъп са синхронизирани чрез общ софтуер за отбелязване. 
                     
                     
                        — В случай на срив на мрежата всички данни от видеонаблюдението и случаите на достъп се съхраняват локално и се качват в централното регистрационно оборудване след възстановяването на връзките.
                     
                     
                        — Всяка растителност около периметъра на безопасната и сигурна зона за паркиране е подрязана, за да се осигури добра видимост. 
                     
                  
               
                     
                        Зона за паркиране
                     
                  
                  
                     
                        — С подходяща табела се указва, че в зоната за паркиране се допускат само товарни превозни средства и оторизирани превозни средства. 
                     
                     
                        — Физически проверки или проверки чрез  дистанционно наблюдение се извършват поне два пъти на всеки 24 часа и поне веднъж през деня и веднъж през нощта.  
                     
                     
                        — Платната в зоната за паркиране и платната за пешеходци са маркирани и осветеността им е 15 Lux. 
                     
                     
                        — Всяка растителност в зоната за паркиране е подрязана, за да се осигури добра видимост. 
                     
                  
               
                     
                        Вход/изход
                     
                  
                  
                     
                        — Осветеността на входовете и изходите на безопасната и сигурна зона за паркиране е 25 Lux. Входовете и изходите са обезопасени с бариери със защита срещу преминаване под и над тях и светофарна уредба. 
                     
                     
                        — На всички входове и изходи на безопасната и сигурна зона за паркиране е инсталирано работещо видеонаблюдение, осигуряващо добро качество на изображението. Входовете и изходите са оборудвани с технология за разпознаване на регистрационни номера. Записите на влизащите и излизащите превозни средства се съхраняват в съответствие с приложимото национално законодателство или законодателство на Съюза.  
                     
                     
                        — Входовете и изходите на безопасната и сигурна зона за паркиране са обезопасени чрез механизми за предотвратяване и установяване на проникване, като въртящи се врати за пешеходци, с височина минимум 1,80 метра. Точките за достъп до услуги като тоалетни, ресторанти и магазини са оборудвани с турникет триподи, когато има пряк достъп между зоната за паркиране и посочените услуги. 
                     
                  
               
                     
                        Процедури на персонала
                     
                  
                  
                     
                        — Въз основа на годишна оценка на риска и без да се засяга националното законодателство, установяващо допълнителни изисквания, е налице план в областта на сигурността с цел разглеждане на конкретните рискове, пред които е изправена безопасната и сигурна зона за паркиране поради такива фактори като нейното местоположение, видове клиенти, условия за безопасност на движението, нива на престъпност и общи съображения за сигурност. 
                     
                     
                        — Въз основа на годишна оценка на риска и без да се засяга националното законодателство, установяващо допълнителни изисквания, е налице план за непрекъснатост на дейността. Той включва подробни мерки за това как да се реагира при сривове и да се поддържа изпълнението на критично важни дейности по време на инциденти. Ръководството на безопасната и сигурна зона за паркиране е в състояние да демонстрира прилагането на тези мерки. 
                     
                     
                        — Въведена е процедура за случаите, когато в безопасната и сигурна зона за паркиране са паркирани неоторизирани превозни средства. Тази процедура е поставена на видно място в безопасната и сигурна зона за паркиране.  
                     
                     
                        — На ползвателите се осигурява съдействие 24 часа на ден, 7 дни в седмицата. 
                     
                     
                        — Докладването на инциденти и престъпления до персонала и полицията е улеснено благодарение на поставянето на ясна процедура на видно място в безопасната и сигурна зона за паркиране. 
                     
                     
                        — Назначено е лице, което да отговаря за процедурите на персонала. 
                     
                     
                        — Системата за управление на зоната за паркиране е подготвена за DATEX II пренос на данни. 
                     
                  
               
         
         
            
               4.Платинено ниво
            
            
            
               Таблица 5
            
            
                     
                        ПЛАТИНЕНО НИВО
                     
                  
               
                     
                        Периметър
                     
                  
                  
                     
                        — Периметърът на безопасната и сигурна зона за паркиране е обезопасен посредством цялостна преграда с височина най-малко 1,8 метра, за чието прехвърляне има препятствия. Между преградата и зоната за паркиране има празно пространство от 1 метър. 
                     
                     
                        — Въведени са мерки за предотвратяване на преднамерено и непреднамерено увреждане на преградите. 
                     
                     
                        — Осветеността на периметъра на безопасната и сигурна зона за паркиране е 25 Lux. 
                     
                     
                        — Целият периметър на безопасната и сигурна зона за паркиране се следи посредством непрекъснато видеонаблюдение, като не се оставят никакви места без наблюдение. 
                     
                     
                        — Системата за видеонаблюдение е с минимално цифрово непрекъснато записване от 5 кадъра в секунда или се основава на датчици за движение с предварително и последващо записване и IR камери за дневно/нощно виждане с висока разделителна способност 720 пиксела. 
                     
                     
                        — Операторът на безопасната и сигурна зона за паркиране извършва рутинна проверка на системата за видеонаблюдение на всеки 48 часа, за която трябва да се съхранява запис в продължение на една седмица. 
                     
                     
                        — Операторът на безопасната и сигурна зона за паркиране извършва проверка на функционирането на системата за видеонаблюдение поне веднъж на всеки 24 часа.
                     
                     
                        — Данните от системата за видеонаблюдение се съхраняват за срок от 30 дни, освен ако приложимото национално законодателство или законодателство на Съюза не изисква по-кратък период на съхранение. В този случай се прилага най-дългият възможен срок за съхранение, разрешен от закона. 
                     
                     
                        — Безопасната и сигурна зона за паркиране разполага с гаранционно обслужване на системата за видеонаблюдение, сключила е споразумение за ниво на обслужване, в което са предвидени поне две сервизни посещения от квалифицирана специализирана организация годишно, или е доказала собствени възможности за техническа поддръжка. Със системите за видеонаблюдение в безопасната и сигурна зона за паркиране винаги работят квалифицирани техници.
                     
                     
                        — Данните от видеонаблюдението и случаите на достъп са синхронизирани чрез общ софтуер за отбелязване. 
                     
                     
                        — Свързаните със сигурността събития от видеонаблюдението на паркинга се преглеждат от персонал, който ползва уеб базирани клиенти. В случай на срив на мрежата всички данни от видеонаблюдението и случаите на достъп се съхраняват локално и се качват в централното регистрационно оборудване след възстановяването на връзките. 
                     
                     
                        — Изображенията от видеонаблюдението се контролират дистанционно (24 часа на ден, 7 дни в седмицата) от външен център за наблюдение и приемане на сигнали за тревога, освен ако служителите по сигурността не са разположени в обекта. 
                     
                     
                        — Системата за видеонаблюдение подава сигнал за тревога в случай на проникване и прехвърляне през преградата и алармира чрез аудио или светлинна сигнализация на паркинга, както и в центровете за наблюдение и приемане на сигнали за тревога.
                     
                     
                        — Всяка растителност около периметъра на безопасната и сигурна зона за паркиране е подрязана, за да се осигури добра видимост. 
                     
                  
               
                     
                        Зона за паркиране
                     
                  
                  
                     
                        — С подходяща табела се указва, че в зоната за паркиране се допускат само товарни превозни средства и оторизирани превозни средства. 
                     
                     
                        — Платната в зоната за паркиране и платната за пешеходци са маркирани и осветеността им е 15 Lux. 
                     
                     
                        — Всяка растителност в зоната за паркиране е подрязана, за да се осигури добра видимост. 
                     
                     
                        — Обектът се контролира от човек или чрез видеовръзка по 24 часа на ден, 7 дни в седмицата.
                     
                     
                        — Изискванията за системата за видеонаблюдение по раздела „периметър“ за настоящото ниво на сигурност са приложими и за целите на видеонаблюдението в зоната за паркиране.  
                     
                  
               
                     
                        Вход/изход
                     
                  
                  
                     
                        — Осветеността на входовете и изходите на безопасната и сигурна зона за паркиране е 25 Lux. Входовете и изходите са обезопасени с пропускателни пунктове с прегради срещу прехвърляне над или промушване под тях или с бариери със защита срещу прехвърляне над или промушване под тях, допълнени с боларди.
                     
                     
                        — На всички входове и изходи на безопасната и сигурна зона за паркиране е инсталирано работещо видеонаблюдение, осигуряващо добро качество на изображението. Входовете и изходите, включително влизането и излизането на пешеходци, се наблюдават в реално време. 
                     
                     
                        — Изискванията за системата за видеонаблюдение по раздела „периметър“ за настоящото ниво на сигурност са приложими и за целите на видеонаблюдението на входовете и изходите. 
                     
                     
                        — Входовете и изходите на безопасната и сигурна зона за паркиране са обезопасени чрез механизми за предотвратяване и установяване на проникване, като въртящи се врати за пешеходци, с височина минимум 1,80 метра. Точките за достъп до услуги като тоалетни, ресторанти и магазини са оборудвани с турникет триподи, когато има пряк достъп между зоната за паркиране и посочените услуги. 
                     
                     
                         — Входовете и изходите на безопасната и сигурна зона за паркиране са оборудвани с технология за разпознаване на регистрационни номера. При излизане от безопасната и сигурна зона за паркиране служителите по сигурността проверяват дали регистрационният номер съвпада с идентификатора в системата за проверка на влизане и излизане, например билети, четящи устройства RFID  или QR кодове. Записите на влизащите и излизащите от безопасната и сигурна зона за паркиране превозни средства се съхраняват в съответствие с приложимото национално законодателство или законодателство на Съюза. 
                     
                     
                        — Входовете и изходите на безопасната и сигурна зона за паркиране са обезопасени чрез двустепенна система за проверка, включваща проверки на регистрационните номера и допълнителен подходящ метод, избран от безопасната и сигурна зона за паркиране, който би позволил идентифициране и проверка на водачите, на всяко лице, което придружава водача, и на всяко друго оторизирано лице, влизащо на паркинга. 
                     
                     
                        — Ако има будка, тя трябва да е устойчива на външни атаки, включително да има затварящ механизъм за вратите на помещението на охраната.
                     
                  
               
                     
                        Процедури на персонала
                     
                  
                  
                     
                        — Въз основа на годишна оценка на риска и без да се засяга националното законодателство, установяващо допълнителни изисквания, е налице план в областта на сигурността с цел разглеждане на конкретните рискове, пред които е изправена безопасната и сигурна зона за паркиране поради такива фактори като нейното местоположение, видове клиенти, условия за безопасност на движението, нива на престъпност и общи съображения за сигурност. 
                     
                     
                        — Въз основа на годишна оценка на риска и без да се засяга националното законодателство, установяващо допълнителни изисквания, е налице план за непрекъснатост на дейността. Той включва подробни мерки за това как да се реагира при сривове и да се поддържа изпълнението на критично важни дейности по време на инциденти. Ръководството на безопасната и сигурна зона за паркиране е в състояние да демонстрира прилагането на тези мерки. 
                     
                     
                        — Въведена е процедура за случаите, когато в безопасната и сигурна зона за паркиране са паркирани неоторизирани превозни средства. Тази процедура е поставена на видно място в безопасната и сигурна зона за паркиране.  
                     
                     
                        — На ползвателите се осигурява съдействие 24 часа на ден, 7 дни в седмицата. 
                     
                     
                        — Докладването на инциденти и престъпления до персонала по сигурността и полицията е улеснено благодарение на поставянето на ясна процедура на видно място в безопасната и сигурна зона за паркиране. 
                     
                     
                        — Назначено е лице, което да отговаря за процедурите на персонала. 
                     
                     
                        — Използва се технически наръчник за потребителя. 
                     
                     
                        — Въведени са процедури за реагиране при сигнали за тревога. 
                     
                     
                        — Системата за управление на зоната за паркиране е подготвена за DATEX II пренос на данни. 
                     
                     
                        — Налице е възможност за сигурни предварителни резервации по телефона, чрез формуляри за контакт, електронна поща, приложения или платформи за резервации. В случай че предварителните резервации се предлагат чрез приложение или подобни системи, предаването на данни трябва да е в реално време.  
                     
                  
               
               ПРИЛОЖЕНИЕ II
            
            
               Стандарти и процедури за сертифициране
            
            
            
               1.Сертифициращи органи и обучение на одиторите 
            
            
            
               1.Единствено сертифициращите органи и одиторите, които отговарят на изискванията, определени в настоящото приложение, имат право да извършват сертифициране на безопасните и сигурни зони за паркиране, посочени в член 8а, параграф 1 от Регламент (ЕО) № 561/2006. 
            
            
            
               2.Сертифициращите органи, чиито одитори извършват одити с цел сертифициране на безопасни и сигурни зони за паркиране в съответствие със стандартите, посочени в приложение I, следва да имат групова акредитация в съответствие с ISO 17021. 
            
            
            
               3.Одиторите, които извършват сертификационни одити с цел сертифициране на безопасни и сигурни зони за паркиране в съответствие със стандартите, посочени в приложение I, следва да имат договорни отношения със сертифициращия орган. 
            
            
            
               4.В съответствие с ISO 17021 сертифициращите органи гарантират подходящото обучение на одиторите, които извършват одити с цел сертифициране на безопасни и сигурни зони за паркиране. 
            
            
            
               5.Одиторите на сертифициращите органи трябва да са преминали успешно обучение за одитори по последната версия на стандартите, посочени в приложение I, включващо теоретична и практическа част. 
            
            
            
               6.Одиторите на сертифициращите органи трябва да владеят добре английски език на работно ниво, както и да владеят съответния местен език на държавата членка, в която извършват одита. 
            
         
         
            
            
               7.Сертифициращите органи, които желаят да сертифицират безопасни и сигурни зони за паркиране, изпращат на Комисията документите, доказващи, че отговарят на всички изисквания по настоящия раздел. Ако сертифициращият орган отговаря на всички критерии, определени в настоящия раздел, името и данните за връзка с този сертифициращ орган се добавят на официалния уебсайт, посочен в член 8а, параграф 1 от Регламент (ЕО) № 561/2006. 
            
            
            
               2.Процедури за одитите за сертифициране, внезапните одити и отмяната на сертификат за безопасна и сигурна зона за паркиране 
            
            
            
               1.Сертификационните одити на безопасните и сигурни зони за паркиране се провеждат физически. Операторите на зони за паркиране, които желаят да бъдат сертифицирани в съответствие със стандартите на Съюза, посочени в приложение I, отправят искане до сертифициращ орган за извършване на сертификационен одит на техния обект. 
            
            
            
               2.Три месеца преди края на срока на валидност на сертификата операторите на безопасни и сигурни зони за паркиране, които желаят да подновят сертифицирането, трябва да поискат повторно одитиране от избрания от тях сертифициращ орган. Одитът за ресертифициране се организира и резултатите се съобщават на оператора на зоната за паркиране преди датата на изтичане на срока на действащия сертификат. 
            
            
            
               3.Когато поради изключителни обстоятелства, които не биха могли да бъдат предвидени нито от сертифициращия орган, нито от оператора на безопасната и сигурна зона за паркиране, сертифициращият орган не е в състояние да извърши искания одит за ресертифициране, сертифициращият орган може да реши да удължи валидността на действащия сертификат с не повече от шест месеца. Такова удължаване на срока може да се прави само веднъж.  
            
            
               Причините за такова удължаване се съобщават на Комисията от сертифициращия орган и съответната информация се оповестява на единния официален уебсайт, посочен в член 8а, параграф 1 от Регламент (ЕО) № 561/2006. 
            
            
            
               4.През срока на валидност на сертификата за безопасната и сигурна зона за паркиране съответният сертифициращ орган извършва най-малко един внезапен одит по отношение на стандартите, посочени в приложение I. 
            
            
            
               5.Сертифициращият орган съобщава без ненужно забавяне резултатите от одитите за ресертифициране и от внезапните одити на оператора на безопасната и сигурна зона за паркиране. 
            
            
            
               6.Ако след одит за ресертифициране или внезапен одит сертифициращият орган установи, че безопасната и сигурна зона за паркиране вече не отговаря на едно или повече изисквания, обхванати от сертификата, той уведомява оператора за подробностите за констатираните пропуски и предлага мерки за тяхното отстраняване. Сертифициращият орган трябва да позволи на оператора да отстрани тези пропуски в рамките на срок, определен от одитора, като се взема предвид доколко е сериозен констатираният пропуск. Операторът информира сертифициращия орган за предприетите мерки за отстраняване на тези недостатъци и предоставя всички необходими данни преди края на срока. 
            
            
            
               7.Сертифициращият орган извършва оценка на коригиращите мерки, приложени от оператора, в срок от 4 седмици. Ако се установи, че безопасната и сигурна зона за паркиране удовлетворява всички минимални изисквания за обслужване, посочени в приложение I, и всички изисквания за сигурност, обхванати от сертификата, се издава нов одитен сертификат за исканото ниво. В случай на внезапен одит, същият одитен сертификат продължава да се прилага до изтичането на срока му. 
            
            
         
         
            
               8.Ако сертифициращият орган установи, че безопасната и сигурна зона за паркиране удовлетворява всички минимални изисквания за обслужване, посочени в приложение I, и изискванията за сигурност за ниво на сигурност, различно от обхванатото от действащия сертификат, тогава се издава нов одитен сертификат, отразяващ коректното ниво на сигурност. В случай на внезапен одит се издава нов одитен сертификат за коректното ниво на сигурност със същата дата на изтичане на срока като тази на одитния сертификат, който той заменя. 
            
            
            
               9.Ако след одит за ресертифициране или внезапен одит и след оценка на всички последващи коригиращи мерки сертифициращият орган установи, че безопасната и сигурна зона за паркиране не удовлетворява минималните изисквания за обслужване или не отговаря на едно или повече от изискванията за сигурност, обхванати от действащия сертификат, сертифициращият орган отменя сертификата. Сертифициращият орган незабавно уведомява оператора, който е длъжен да премахне всяко позоваване на стандартите на Съюза за безопасни и сигурни зони за паркиране на неговия обект. 
            
            
            
               10.Операторът на безопасна и сигурна зона за паркиране има възможност да обжалва пред сертифициращия орган, извършил одита, когато не е съгласен с резултата от одита, в съответствие със стандарт ISO 17021. След разглеждане на жалбата сертифициращият орган може да реши да не отменя одитния сертификат или да издаде нов одитен сертификат за различно ниво на сигурност. 
            
            
            
               3.Изисквания, които трябва да бъдат изпълнени след одита от сертифициращите органи, и предоставяне на информация
            
            
            
               1.След положителен одит за сертифициране или ресертифициране сертифициращият орган незабавно издава одитен сертификат на оператора на зоната за паркиране и незабавно изпраща копие от него на сертифицирания оператор на безопасна и сигурна зона за паркиране и на Комисията. Той също така информира Комисията, когато одитният сертификат е бил отменен или когато нивото на сигурност на безопасна и сигурна зона за паркиране се е променило след одит. Одитният сертификат е с валидност три години. 
            
            
            
               2.В съответствие с член 8а, параграф 1 от Регламент (ЕО) № 561/2006 Комисията гарантира, че съответната информация за безопасните и сигурни зони за паркиране, сертифицирани в съответствие със стандартите, определени в приложение I към настоящия регламент, е налична и актуална на единния официален уебсайт. 
            
            
            
               3.Сертифициращите органи създават онлайн механизъм за подаване на жалби за ползвателите на безопасни и сигурни зони за паркиране. 
            
            
            
               4.За целите на член 8а, параграф 4 от Регламент (ЕО) № 561/2006 сертифициращите органи си сътрудничат с Комисията при обмена на информация и обратна връзка, за да предложат подобрения или разяснения на стандартите, определени в приложение I към настоящия регламент, когато е приложимо.